之官汝州舟中作寄都下
作者：劉攽
朝代：宋

paragraphs: 淺智憚遠謀，弱力量所任。
進途遠朝廷，退迹違山林。
代耕抱微願，儋石安素心。
小官慕既往，有道念在今。
問津自南郭，治舟遡清潯。
鼎鼎去鄉悲，冷冷遊子吟。
凌風卷晴綠，喬木庇高陰。
黄鳥相喧呼，嘉魚一浮沉。
晨昏偶素月，信宿在青岑。
所遇多可歡，離念頗用侵。
嵯峨天門高，浩蕩瀛海深。
髦士相提衡，精義窮幽尋。
顧余傾蓋交，問我瑶華音。
戒車辱祖道，贈策悵分襟。
簡書甫祗畏，僻陋方滯淫。
摇懷日三秋，寄情望歸禽。